لیکن بدقسمتی کی بات یہ ہے کہ مختلف ممالک میں یورپ کے اثر سے قانونِ شریعت میں ناقابلِ قبول تبدیلیاں کردی گئی ہیں ، جیسے تعدادِ ازدواج کا مسئلہ ، احکامِ طلاق ، میراث میں مرد و عورت کے درمیان میں فرق ، وغیرہ؛ اسی طرح مجموعہ قوانین کی ترتیب کی بہت ہی قابل قدر انفرادی کوششیں بھی عمل میں آئی ہیں ، اس سلسلہ میں فقیہ محمد قدری پاشاہ کی " مرشدالحیران لمعرفۃ احوال الانسان " فقہ حنفی کے مطابق احوالِ شخصیہ ، وقف اور معاملات سے متعلق احکام پر مشتمل ہے اور جس کی دفعات ( 104 5 ) ہیں ، شیخ ابو زہرہ کی " الاحوال الشخصیۃ " ( جس میں کسی ایک مذہب کی پابندی نہیں کی گئی ) اور شیخ احمد بن عبد اللہ قاری کی " مجلۃ الاحکام الشرعیۃ علی مذہب الامام احمد بن حنبل شیبانی " ( جومجلۃ الاحکام کے طرز پر فقہ حنبلی کے نقطہ نظر سے معاملات کے احکامات کا مجموعہ ہے ، 2384 دفعات پرمشتمل ہے ) نیز جرم و سزا کے اسلامی قانون سے متعلق ڈاکٹر عبد القادر عودہ شہید کی " التشریع الجنائی الاسلامی " ( 2/حصے ، 984 دفعات ) خصوصیت سے قابل ذکر ہیں ، عالم عرب میں اس طرح کی اور بھی بہت سی کوششیں ہوئی ہیں ، جس نے عام لوگوں کے لیے استفادہ کو آسان کر دیا ہے ۔
Entity: شریعت — Type: /law